DOI: 10.14457/tu.the.2016.134
title: การศึกษาประสิทธิภาพกลไกการคุ้มครองเด็กของพระราชบัญญัติคุ้มครองเด็ก พ.ศ. 2546 ภายใต้การปฏิบัติงานของบ้านพักเด็กและครอบครัว: กรณีศึกษาพื้นที่ จังหวัดน่าน

description: วิทยานิพนธ์เรื่อง “การศึกษาประสิทธิภาพกลไกการคุ้มครองเด็กของพระราชบัญญัติคุ้มครองเด็ก พ.ศ. 2546 ภายใต้การปฏิบัติงานของบ้านพักเด็กและครอบครัว: กรณีศึกษาพื้นที่จังหวัดน่าน” มีวัตถุประสงค์เพื่อศึกษาทัศนะของบุคลากรต่อกลไกการคุ้มครองเด็กตาม พ.ร.บ.คุ้มครองเด็ก พ.ศ. 2546 ของจังหวัดน่าน เพื่อศึกษาการปฏิบัติงานที่แสดงถึงประสิทธิภาพของกลไกการคุ้มครองเด็กตาม พ.ร.บ. คุ้มครองเด็ก พ.ศ. 2546 ของจังหวัดน่าน และเพื่อศึกษาปัญหาอุปสรรคในการปฏิบัติงานของกลไกการคุ้มครองเด็กตาม พ.ร.บ. คุ้มครองเด็ก พ.ศ. 2546 ของจังหวัดน่าน การศึกษาเป็นการวิจัยในเชิงปริมาณ ผลการศึกษาตามวัตถุประสงค์ที่ได้กำหนดไว้ วิธีการวิจัยสถิติ เชิงพรรณนา มีการเก็บรวบรวมข้อมูลจากผู้ตอบแบบสอบถาม คือ กลุ่มตัวอย่างเป็นบุคลากรที่มีอำนาจหน้าที่ตามพระราชบัญญัติคุ้มครองเด็ก พ.ศ. 2546 ภายใต้การปฏิบัติงานของบ้านพักเด็กและครอบครัว กรณีศึกษาพื้นที่จังหวัดน่าน จำนวน 200 คน การวิเคราะห์ข้อมูลใช้ค่าสถิติ ค่าร้อยละ ค่าเบี่ยงเบนมาตรฐาน และวิเคราะห์ข้อมูลด้วยโปรแกรมสำเร็จรูปทางสถิติเพื่อการวิจัยทางสังคมศาสตร์ ผลการศึกษาสรุปได้ดังนี้ผลการศึกษา พบว่า กลุ่มตัวอย่างที่ศึกษาส่วนใหญ่เป็นเพศหญิง มีช่วงอายุระหว่าง 41-50 ปี มีระดับการศึกษาในระดับปริญญาตรีมากที่สุด ส่วนใหญ่มีตำแหน่งนายกองค์กรปกครองส่วนท้องถิ่น ที่มีประสบการณ์ในการทำงานด้านเด็กเป็นระยะเวลา 0-3 ปี มีประสบการณ์การฝึกอบรมด้านเด็กในรอบ 2 ปีที่ผ่านมา 1-5 ครั้ง ปัจจัยส่วนบุคคลในด้านเพศ อายุ ระดับการศึกษา ตำแหน่ง ประสบการณ์การทำงานด้านเด็ก และประสบการณ์การฝึกอบรมด้านเด็กในรอบ 2 ปีที่ผ่านมา ไม่มีความแตกต่างกันมีนัยสำคัญทางสถิติที่ 0.05 และกลุ่มตัวอย่างมีความคิดเห็นในประเด็นทัศนะของบุคลากรต่อกลไกการคุ้มครองเด็กตาม พ.ร.บ. คุ้มครองเด็ก พ.ศ. 2546 ของจังหวัดน่าน ด้านนโยบายด้านการปฏิบัติ อยู่ในระดับมาก ในด้านนโยบายส่วนใหญ่มีความคิดเห็นว่า การมีคณะกรรมการคุ้มครองเด็ก ทั้ง 3 คณะ ทำให้ภาพรวมของการคุ้มครองเด็กครอบคลุมทุกพื้นที่อยู่ในระดับมากที่สุด ในด้านการปฏิบัติส่วนใหญ่มีความคิดเห็นว่า พระราชบัญญัติคุ้มครองเด็ก พ.ศ. 2546 กำหนดให้เด็กต้องได้รับการปฏิบัติโดยคำนึงถึงประโยชน์สูงสุดของเด็กและไม่เลือกปฏิบัติ ปัจจัยด้านอายุ ระดับการศึกษา และตำแหน่ง มีความแตกต่างกันกับการปฏิบัติงานที่แสดงถึงประสิทธิภาพของกลไกการคุ้มครองเด็กตามพระราชบัญญัติคุ้มครองเด็ก พ.ศ. 2546 ของจังหวัดน่าน และกลุ่มตัวอย่างมีความคิดเห็นในประเด็นการปฏิบัติงานที่แสดงถึงประสิทธิภาพของกลไกการคุ้มครองเด็กตามพระราชบัญญัติคุ้มครองเด็ก พ.ศ. 2546 ของจังหวัดน่าน ด้านนโยบายอยู่ในระดับปฏิบัติน้อย ส่วนใหญ่มีความคิดเห็นว่า ท่านได้รณรงค์ ประชาสัมพันธ์เกี่ยวกับวิธีการ มาตรการในการสงเคราะห์และคุ้มครองสวัสดิภาพให้กับประชาชนได้รับรู้ เป็นระดับการปฏิบัติงานภาพรวมในระดับมากที่สุดด้านการปฏิบัติ อยู่ในระดับปฏิบัติปานกลาง ส่วนใหญ่มีความคิดเห็นว่าท่านได้มีการเรียกผู้ปกครองมาทำทัณฑ์บนในกรณีที่ผู้ปกครองเลี้ยงดูเด็กโดยมิชอบ เป็นระดับไม่ปฏิบัติ ปัจจัยด้านเพศ และอายุ มีความแตกต่างกับปัญหาอุปสรรคทั้งในด้านการบริหารจัดการตามกลไกการคุ้มครองเด็กตามพระราชบัญญัติคุ้มครองเด็ก พ.ศ. 2546 และกลุ่มตัวอย่างมีความคิดเห็นในประเด็นปัญหาอุปสรรคในการปฏิบัติงานตามกลไกการคุ้มครองเด็กตามพระราชบัญญัติคุ้มครองเด็ก พ.ศ. 2546 ในพื้นที่ของจังหวัดน่าน ด้านการบริหารจัดการตามกลไกการคุ้มครองเด็กตามพระราชบัญญัติคุ้มครองเด็ก พ.ศ. 2546 อยู่ในระดับปานกลาง ส่วนใหญ่มีความคิดเห็นว่า คณะกรรมการคุ้มครองเด็กจังหวัดมีเวลาน้อยในการปฏิบัติตามบทบาทหน้าที่ ด้านบุคลากรในการปฏิบัติงานตามกลไกการคุ้มครองเด็กตามพระราชบัญญัติคุ้มครองเด็ก พ.ศ. 2546 อยู่ในระดับปานกลาง ส่วนใหญ่มีความคิดเห็นว่าขาดความรู้ ความเข้าใจเกี่ยวกับการปฏิบัติงานตาม พ.ร.บ. คุ้มครองเด็ก พ.ศ. 2546 ข้อเสนอแนะที่ได้จากการศึกษา คือ ควรมีการจัดอบรมให้ความรู้และเพิ่มทักษะในการปฏิบัติงานแก่ผู้มีอำนาจหน้าที่คุ้มครองเด็กอย่างต่อเนื่อง อีกทั้งควรควรจัดทำคู่มือปฏิบัติงานเป็นขั้นตอน พร้อมแบบฟอร์มชัดเจน ให้ทุกหน่วยงานปฏิบัติไปในทิศทางเดียวกัน รวมถึงควรมีการประชาสัมพันธ์และเสริมสร้างทักษะการเขียนโครงการเพื่อขอรับการสนับสนุนงบประมาณจากกองทุนคุ้มครองเด็กเพื่อให้เป็นไปตามเจตนารมณ์ของกองทุนคุ้มครองเด็ก